ASIAN กำไร Q3 โต 34% แตะ 271 ลบ. รับรายได้ขายเพิ่ม-ค่าใช้จ่ายลด
ASIAN โชว์กำไรไตรมาส 3 โต 34% แตะ 271 ลบ. จากยอดขายกลุ่มอาหารสัตว์เลี้ยง-อาหารแช่เยือกแข็งที่เพิ่มขึ้น และค่าใช้จ่ายลดลง ส่วนกำไรงวด 9 เดือน แตะ 779 ลบ. 
9 พ.ย. 2564

บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN รายงานผลการดำเนินงานงวดไตรมาส 3 และงวด 9 เดือนแรก สิ้นสุด วันที่ 30 กันยายน 2564 ดังนี้

สำหรับไตรมาสที่ 3 ปี 2564 บริษัทฯ มีรายได้จากการขายและบริการอยู่ที่ 2,429 ล้านบาท (ไตรมาสที่ 3 ปี 2563 อยู่ที่ 2,371 ล้านบาท) เพิ่มขึ้น 58 ล้านบาท หรือราว 2.50% จากยอดขายกลุ่มอาหารสัตว์เลี้ยงและอาหารแช่เยือกแข็งที่เพิ่มขึ้น ในขณะที่ยอดขายกลุ่มอาหารสัตว์น้ำและทูน่าลดลง โดยกําไรสุทธิรวมสำหรับไตรมาสอยู่ที่ 271 ล้านบาท (ไตรมาส 3 ปี 2563 อยู่ที่ 202 ล้านบาท) เพิ่มขึ้นราว 69 ล้านบาท หรือราว 34.00% และกําไรสุทธิต่อหุ้นอยู่ที่ 0.33 บาทต่อหุ้น (ไตรมาส 3 ปี 2563 อยู่ที่ 0.25 บาทต่อหุ้น)
ส่วนงวด 9 เดือน ปี 2564 บริษัทฯ มีรายได้จากการขายและบริการอยู่ที่ 7,025 ล้านบาท (งวด 9 เดือนปี 2563 อยู่ที่ 6,362 ล้านบาท) เพิ่มขึ้นราว 663 ล้านบาท หรือราว 10.40% เมื่อเทียบกับปีก่อนหน้า จากการที่อาหารสัตว์เลี้ยงและอาหารแช่เยือกแข็งมียอดขายเพิ่มขึ้น โดยกําไรสุทธิรวมสำหรับ 9 เดือนปี 2564 อยู่ที่ 779 ล้านบาท สูงกว่าปีก่อนหน้าราว 172 ล้านบาท หรือ 28.30% คิดเป็นกําไร 0.96 บาทต่อหุ้น (เทียบกับงวด 9 เดือนปี 2563 ที่ 0.75 บาทต่อหุ้น)
ทั้งนี้ค่าใช้จ่ายในการดําเนินงาน ซึ่งประกอบด้วยค่าใช้จ่ายในการขายและจัดจําหน่ายและค่าใช้จ่ายในการบริหาร สำหรับไตรมาสที 3 ปี 2564 อยู่ที่ 175 ล้านบาท ลดลงราว 10% เมื่อเทียบกับไตรมาสเดียวกันปีก่อนหน้า เนื่องจาก (1) ค่าใช้จ่ายในการขายและจัดจําหน่ายอยู่ที่ 73 ล้านบาท ลดลงราว 6 ล้านบาท เนื่องจากจ่ายค่าคอมมิชชั่นลดลง (2) ค่าใช้จ่ายในการบริหารไม่รวมขาดทุนจากอัตราแลกเปลี่ยน อยู่ที่ 102 ล้านบาท เพิ่มขึ้นเล็กน้อย ราว 2 ล้านบาท
อีกทั้งงวด 9 เดือน ปี 2564 ค่าใช้จ่ายในการขายและบริหารเพิ่มขึ้นราว 42 ล้านบาทเมื่อเทียบกับปีก่อนหน้า มาอยู่ที่ 513 ล้านบาท โดยเพิ่มขึ้นเนื่องจาก (1) ค่าใช้จ่ายในการขายและจัดจําหน่ายอยู่ที่ 229 ล้านบาท เพิ่มขึ้นราว 32 ล้านบาท โดยส่วนใหญ่มาจากค่าใช้จ่ายในการทำการตลาดแบรนด์เพิม่ขึ้น (2) ค่าใช้จ่ายในการบริหารไม่รวมขาดทุนจากอัตราแลกเปลี่ยนอยู่ที่ 284 ล้านบาท เพิ่มขึ้นราว 11 ล้านบาท ส่วนใหญ่เป็นค่าใช้จ่ายพนักงาน